**SPOROČILO ZA JAVNOST ZVEZE DRUŠTEV SLEPIH IN SLABOVIDNIH OB**

**100 LETNICI USTANOVITVE PODPORNEGA DRUŠTVA SLEPIH TER**

**ORGANIZIRANEGA DELOVANJA SLEPIH IN SLABOVIDNIH**

*Povzetek - kratko:*

**100 LET ORGANIZIRANEGA DELOVANJA SLEPIH IN SLABOVIDNIH**

V soboto 7. novembra 1920 je v dvorani nad bivšo Ljudsko kuhinjo na Streliški ulici v Ljubljani – danes Waldorfska šola, potekala ustanovna seja PODPORNEGA DRUŠTVA SLEPIH. S tem datumom v Zvezi društev slepih in slabovidnih Slovenije obeležujemo 100 let organiziranega delovanja slepih in slabovidnih na Slovenskem.

Predsednik Republike Slovenije Borut Pahor je ob jubileju podpisal Ukaz o podelitvi državnega odlikovanja zlati red za zasluge, ki ga Zveza prejme za  izjemne zasluge pri povezovanju slepih in slabovidnih in pri spodbujanju njihovega vključevanja v družbo ter za uspehe pri uveljavljanju novih, izvinih rešitev za temeljna vprašanja slepote in slabovidnosti.

Predsednik Zveze Matej Žnuderl je ob prazniku poudaril, da bi bilo vsakodnevno življenje, izobraževanje, usposabljanje, delo in vključevanje slepih in slabovidnih v družbo brez ustreznega podpornega okolja ter razumevanja soljudi izredno težko.

Dostopnost do informacij in okolja sta še vedno glavni oviri za slepe in slabovidne pri enakopravnem vključevanju na vseh področjih življenja. Zveza društev slepih in slabovidnih Slovenije je tako kljub 100 letnemu napredku civilizacije ter tehnologije od ustanovitve Podpornega društva slepih, še vedno opozorilni glas pri ozaveščanju javnosti, opozarjanju na dostopnost v fizičnem okolju, kot tudi seznanjanju celotne skupnosti, da se zaveda posameznikov, ki potrebujemo dobronamerno pozornost pri odstranjevanju ovir, ki jih slepota ali slabovidnost postavljata pred nas v vsakdanjih življenjskih izzivih.

O tej priložnosti je Zveza v obliki monografije izdala zbornik različnih prispevkov z naslovom »*Od točkopisa do e-bralca: 100 let organiziranega delovanja slovenskih slepih in slabovidnih«*. Skozi vsebino izvirnih in ponatisnjenih prispevkov prikaže prizadevanja posameznikov in Zveze za boljše življenje slepih in slabovidnih v preteklih 100 letih. Prav tako je izdala tradicionalni osveženi *»Vodnik po pravicah in ugodnosti slepih in slabovidnih oseb, ki izhajajo iz slovenske zakonodaje«*.

Predsednik Žnuderl je ob visokem jubileju vsem slepim in slabovidnim zaželel vse najboljše, veliko poguma in volje pri udejstvovanju na različnih področjih življenja in dela, pri čemer naj uspehi izboljšajo zadovoljstvo s seboj in drugimi.

-----------------------------------------------------------------------------------------------------------------------------

*Izčrpno:*

Zveza društev slepih in slabovidnih Slovenije je edina naslednica Podpornega društva slepih, ki je bilo ustanovljeno 7. novembra 1920 na Streliški ulici v Ljubljani v prostorih bivše Ljudske kuhinje – danes Waldorfske šole. Tako je najstarejša invalidska organizacija, ki danes v skladu s slovensko zakonodajo reprezentativno zastopa slepe in slabovidne v Sloveniji v civilnem dialogu z državnimi organi. Izvaja številke posebne socialne programe, s katerimi lajša vsakodnevno življenje, izobraževanje, usposabljanje in delo slepih in slabovidnih. Je tudi pogodbeni dobavitelj tehničnih pripomočkov po predpisih, ki urejajo zdravstveno zavarovanje in izenačevanje možnosti invalidov ter izvajalec osebne asistence. V okviru svojega delovanja zagovarjamo pravice slepih in slabovidnih do dostopnega okolja in dostopnih informacij. Slepi in slabovidni so namreč še vedno diskriminirani kljub 100 letnemu civilizacijskemu in tehnološkemu razvoju. Tako smo še vedno priča okolju, ki je nedostopno zaradi manjkajočih talnih oznak, manjkajočih zvočnih najav in signalov, informacijskih storitev javnih ali zasebnih televizijskih servisov, nedostopnih spletišč, ki niso narejena v skladu z priporočenimi mednarodnimi standardi za dostopnost spletišč, nedostopnim voliščem, da bi lahko enakopravno in enakovredno kot ostali državljani uveljavljali svoje državljanske pravice, zanemarljivim številom pretvorjenih leposlovnih ali strokovnih del v zvok in brajico, da ne izpostavljamo posebej prilagojenih učbenikov za šolajočo se slepo mladino in druga področja.

Naša prizadevanja v korist slepih in slabovidnih so prepoznali številni sogovorniki, podporniki, donatorji, strokovna in laična javnost, nenazadnje pa tudi država, saj sprejema predpise, ki vsaj delno, žal pa ne v celoti povzema argumente in stališča, ki jih oblikujemo na Zvezi v imenu slepih in slabovidnih.

To je prepoznal predsednik Republike Slovenije Borut Pahor, častni pokrovitelj dogodkov ob 100. obletnici organiziranega delovanja slepih in slabovidnih v Sloveniji. 2. novembra 2020 je bil v Uradnem listu Republike Slovenije objavljen Ukaz o o podelitvi državnega odlikovanja zlati red za zasluge, ki ga Zveza prejme za  izjemne zasluge pri povezovanju slepih in slabovidnih in pri spodbujanju njihovega vključevanja v družbo ter za uspehe pri uveljavljanju novih, izvinih rešitev za temeljna vprašanja slepote in slabovidnosti.

Bogata dediščina ter vsakdanje izkušnje slepih in slabovidnih so tako zaveza in usmeritev za naše nadaljnje delo. Republika Slovenija je sprejela vrsto predpisov, ki lajšajo življenje slepih in slabovidnih, vendar ostaja odprtih še veliko področjih, ki so drugod v EU že ustrezno rešena in jih bomo tudi v Sloveniji uredili.

Tako smo ob našem rojstnem dnevu izdali priložnostno monografijo v obliki zbornika različnih prispevkov, ki prikazujejo prizadevnost posameznikov znotraj in izven Zveze v dobro slepih in slabovidnih z naslovom *»Od točkopisa do e-bralca: 100 let organiziranega delovanja slovenskih slepih in slabovidnih«*. V njem so predstavljeni posamezniki in vsebine posebnih socialnih programov, ki so v okviru Zveze in širše pripomogli k izboljšanju družbenega položaja slepih in slabovidnih. Istočasno pa smo ob okrogli obletnici izdali tudi tradicionalni »*Vodnik po pravicah in ugodnostih slepih in slabovidnih oseb, ki izhajajo iz slovenske zakonodaje«*. Obe knjigi najdete na spletni strani Zveze društev slepih in slabovidnih Slovenije [www.zveza-slepih.si](http://www.zveza-slepih.si).

Tam se nahaja tudi rojstnodnevna čestitka predsednika Republike Slovenije Boruta Pahorja, podpredsednice Evropske zveze slepih Barbare Martin Munoz in predsednika Zveze Mateja Žnuderla v obliki videosporočila.

Ob zaključku naše izjave bi radi izrazili strinjanje z besedami prejemnika naziva ambasadorja slepote Zveze društev slepih in slabovidnih Slovenije ob 100 letnici, dddr. Evgena Bavčarja – državljana Evrope, večkratnega prejemnika najvišjih priznanj in nagrad, ki je ob našem jubileju zapisal:

»Izraz inkluzija ni vedno preveč prikladen, saj smo slepi vključeni, smo del družbe že od nekdaj, vključevanje pa naj bi pomenilo bolj to, da nas sprejmejo kot različne, kot tiste, ki po različnih položajih invalidnosti anticipiramo skupno usodo, se pravi, smrtnost v bibličnem smislu, drugače povedano, eksistenčno krhkost v začasju, ki je naš skupen dom.

V tem smislu ob stoletju delovanja v dobro za slepe želim, da bi nam slovenski sobratje v jeziku in kulturi dovolili, predvsem pa omogočili, da smo lahko tudi po slovensko slabovidni, slepi in nepopolni, kot vsi drugi ter tako nepogrešljivi del enega in istega narodnega telesa.«

V Ljubljani, 6. november 2020

Tajnik

Štefan Kušar